|  |  |
| --- | --- |
| **ROKODELSKA PANOGA** | **Izdelovanje pustnih mask in oprav** |
| **POVZETEK** | |
| Izdelovanje pustnih mask in oprav obsega znanje in veščine izdelovanja in obnove: obrazih naličij, kap, oblačil, posebnih rekvizitov … Pri večini izdelovalcev pustnih mask in oprav gre za specifična znanja, saj ima vsaka pustna skupina svoje značilnosti. | |
| **OPIS PANOGE** | |
| Pustne šege predstavljajo izredno raznoliko pustno dediščino Slovenije, za katero so značilna manjša lokalna pustovanja in karnevali. Bogastvo pustnih šeg je razvidno tudi iz Registra nesnovne kulturne dediščine, v katerega je bilo do oktobra leta 2022 vpisanih 14 enot. Vpisana so lokalna pustovanja, ko se moški, ženske in otroci (včasih pa predvsem moški) oblečejo v tradicionalne pustne oprave ter opravijo obhode po domači in sosednjih vaseh. Domačinom zaželijo dobro in rodovitno letino, s hrupom pa odganjajo vse slabo preteklega leta. Priprave se na pust ponekod začnejo že decembra; za nekatere pa se pustni čas začne na svečnico (2. februarja) in traja vse do pepelnice (sreda po pustni nedelji), začetka postnega časa pred veliko nočjo.  Podobnost in različnost pustnih šeg, ki se ves čas spreminjajo in prilagajajo času in prostoru, sta v Sloveniji opazni na vsakem koraku. Ohranjanje pustne tradicije in zagotavljanje občutka za identiteto nosilcev in njihovega okolja omogočata predvsem navzočnost in živost pustnih šeg. V Sloveniji imamo različne pustne skupine in vsaka izmed njih ima značilne pustne maske in oprave: cerkljanski laufarji, pustni orači, škoromati, drežniški in ravenski pustovi, šelmarji iz Kostanjevice, vrbiške šeme, zagoriške mačkare, ponikovske mačkare, pust mozirski, liški pustovi, ločki kosci, kurenti, predstavniki vleke ploha in borovega gostüvanja … Pustovanja imajo dolgo tradicijo, izdelovanje pustnih mask in oprav pa se je v preteklem stoletju spremenilo predvsem zaradi dostopnosti različnih materialov.  Za izdelovanje mask in oprav se uporabljajo različni materiali: papir, koža, les, blago, kovina, smrekove vejice, bršljan, mah. Nosilci pustnih šeg so razvili različne pustne like in posledično so tudi znanja in veščine, ki jih potrebujejo za izdelavo lastnih pustnih mask in oprav, različni. Nekatere oprave se vsako leto znova le popravi, saj je število likov ponavadi določeno in maske samo obnavljajo, nekatere pa je treba vsakič znova izdelati (npr. pri cerkljanskih laufarjih: ta bršlanov, ta smrekov, pust …). Izdelovanje mask in oprav so moške in ženske dejavnosti, ki pa se med seboj dopolnjujejo. Ženske šivajo oblačila, izdelujejo rože iz papirja, pri nekaterih pustnih skupinah skrbijo tudi za »ta zelene« like, ki so narejeni vsako leto znova (iz smrekovih vejic, bršljanovih listov, mahu …). Moški ponavadi poskrbijo za lesena obrazna naličja, kovinska ogrodja, šivanje kož, izdelavo vozov, klešč, zvonov…  Znanje izdelovanja mask se med nosilci pustnih šeg prenaša iz roda v rod. V preteklosti si je posameznik izdelal masko in vso pripadajočo opremo. Danes so pustne maske in oprema last društev ali posameznikov, ki skrbijo, da so vsi liki primerno izdelani in na voljo le v točno določenem lokalnem okolju. Izdelovanje kurentij je izjema, saj v družini Klinc (Spuhlja pri Ptuju) kurentije izdelujejo tudi po naročilu. Druge pustne skupine imajo različne posameznike, ki izdelujejo le določene dele celotne pustne oprave. Tako je npr. izdelovanje lesenih larf za cerkljanske laufarje posebno znanje. Prav tako za vrbiške šeme, kjer morajo npr. za izdelavo obraznega usnjenega naličja najprej avgusta podreti jelšo, les ustrezno posušiti in iz njega izdelati ustrezno kopito v velikosti in obliki glave (vsak lik ima svoje kopito). Usnje nato namakajo v vodi, da se zmehča, potem ga napnejo čez kopito in pripnejo s posebnimi žebljički, da se posuši in dobi obliko. Nato izrežejo odprtine za oči in usta, morebiti dodajo brke, gube … Na koncu larfo s posebnimi barvami pobarvajo. Pri tem ne gre le za vloženo delo in porabljen material, temveč tudi za znanje, ustvarjalnost, pripadnost, občutek identitete, človeško domiselnost in iznajdljivost, vključevanje likov glede na družbene spremembe, medsebojno sodelovanje in povezanost skupnosti.  Po Sloveniji obstajajo številne muzejske in zasebne predstavitve pustnih mask in oprav: stalna razstava Med naravo in kulturo v Slovenskem etnografskem muzeju, Zbirka tradicionalnih pustnih mask v Pokrajinskem muzeju Ptuj Ormož, zasebna zbirka Bena Vidoviča o oračih iz Okiča v Halozah, zbirka podgrajskih škoromatov v Podgradu, zbirka družine Žnidarčič o liškem pustu, zbirka pustnih likov s Ptujskega v Budini pri Ptuju (Zvonko Križaj) … | |
| **EVALVACIJA PANOGE** | |
| **Vidik rokodelskih in obrtniških znanj, spretnosti in veščin** | Za izdelovanje pustnih mask in oprav so potrebna določena specifična znanja: poznavanje materialov (naravni materiali, kovine, umetne mase, blago …), uporaba materialov, občutek za funkcionalnost in estetiko.  Znanje izdelave mask in likov se prenaša znotraj pustnih skupnosti, posebno formalno izobraževanje ne obstaja. |
| **Vidik ohranjanja regionalnih razpoznavnosti in kultur, varstva in bogatenja kulturne dediščine** | V Register nesnovne kulturne dediščine je kot samostojna enota vpisano le izdelovanje kurentij, saj gre za izdelovanje celotnih pustnih oprav, ki jih je mogoče kupiti. Ostale pustne skupine mask in oprav ne izdelujejo za prodajo. Nosilcev znanj, ki izdelujejo maske in oprave, je vedno manj. Znanja so ogrožena. |
| **Vidik identitete in prepoznavnosti** | Izdelovanje pustnih mask in oprav je vezano na posamezne pustne skupine, ki se v tem vidiku med seboj ne povezujejo. Panoga ni vpeta v promocijske dogodke, je pa pomembna za ohranjanje pustne dediščine in lokalna pustovanja ter posledično za identiteto kraja. |
| **Vidik družbenega in gospodarskega napredka** | Organizacija dela, tehnike in pripomočki ostajajo tradicionalni. Nekatera orodja so postala sodobnejša. Nemalokrat gre le za popravilo določenih mask in oprav, pri čemer pa izdelovalci vedno bolj stremijo k tradiciji.  Brez izdelovalcev mask in oprav ne bi bilo pustnih skupin, ki imajo pomembno družbeno vlogo znotraj lokalne skupnosti in s pustnimi obhodi pozitivno prispevajo k trajnostnim vidikom in varovanju okolja. Razen izdelovalcev kurentij, ki to izvajajo kot gospodarsko panogo, panoga nima gospodarskega pomena. |
| **Vidik učinkov na medgeneracijsko povezovanje in vseživljenjsko učenje** | Izdelovanje pustnih mask in oprav vključuje širšo skupnost: otroke, odrasle, moške in ženske. Prenos znanj poteka po navadi znotraj družin ali lokalne skupnosti. Vsaj enkrat na leto v predpustnem času poveže številne akterje, ki popravljajo ali na novo izdelujejo potrebno opremo za pustne obhode. |
| **Vidik učinkov na turizem** | Dejavnost ni neposredno vpeta v turistično dejavnost, je pa posredno, saj se številne pustne skupine predstavljajo na različnih pustnih karnevalih doma in po svetu. Prav tako so na voljo turistični spominki, ki predstavljajo slovensko pustno dediščino (predvsem kurenti). |
| **Viri in literatura** | Register NKD Izdelovanje kurentij:  <https://www.gov.si/assets/ministrstva/MK/DEDISCINA/NESNOVNA/RNSD_SI/Rzd-02_00039.pdf>  Kuret, Niko  1984 *Maske slovenskih pokrajin,* Ljubljana: Cankarjeva založba v Ljubljani, ZRC SAZU  2003 *O pustu, maskah in maskiranju: razprave in gradiva,* Ljubljana: Založba ZRC, ZRC SAZU |